Γνωμοδότηση της Οικονομικής και Κοινωνικής Επιτροπής για:

- την «Πρόταση κανονισμού (ΕΚ) του Συμβουλίου για τη θέσπιση ενός συστήματος ταυτοποίησης και καταχώρησης των βοοειδών», και - την «Πρόταση κανονισμού (ΕΚ) του Συμβουλίου σχετικά με τη σήμανση του βοείου κρέατος και των προϊόντων με βάση το βόειο κρέας»

(97/C 66/21)

Στις 17 Oκτωβρίου 1996, και σύμφωνα με τα άρθρα 43 και 198 της Συνθήκης ΕΚ, το Συμβούλιο αποφάσισε να ζητήσει τη γνώμη της Οικονομικής και Κοινωνικής Επιτροπής για τις παραπάνω προτάσεις.

Η ΟΚΕ όρισε τον κ. Strasser ως γενικό εισηγητή και του ανέθεσε την προετοιμασία των σχετικών εργασιών.

Κατά την 340ή σύνοδο ολομέλειας της 27ης και 28ης Νοεμβρίου 1996 (συνεδρίαση της 27ης Νοεμβρίου 1996), η Οικονομική και Κοινωνική Επιτροπή υιοθέτησε με 95 ψήφους υπέρ, 4 κατά και 4 αποχές την ακόλουθη γνωμοδότηση.

1. Εισαγωγή

1.1. Οι λόγοι της εμβάθυνσης των ισχυόντων κανόνων

1.1.1. Σε όλη της επικράτεια της ΕΕ αλλά και σε ορισμένες τρίτες χώρες που εισάγουν κατά παράδοση βόειο κρέας από την Ευρώπη ο πληθυσμός καταθορυβήθηκε με αφορμή αμφιβολίες όσον αφορά την ασφάλεια της κατανάλωσης ευρωπαϊκού βόειου κρέατος και των παράγωγων προϊόντων του.

1.1.1.1. Η κατάσταση αυτή οδήγησε, σε ορισμένες περιπτώσεις, σε δραστική μείωση της κατανάλωσης σε όλα σχεδόν τα κράτη μέλη και σε μια πτώση των τιμών η οποία πλήττει σοβαρά την γεωργοκτηνοτροφικές επιχειρήσεις και το εμπόριο ζώντων ζώων και κρέατος τόσο στην ΕΕ, όσο και σε τρίτες χώρες.

1.1.1.2. Η σε πολλές περιπτώσεις ανεπαρκής ή ακόμη και ανύπαρκτη δυνατότητα αναγνώρισης της προέλευσης και άλλων ενδείξεων που να βοηθούν τους ενδιαφερόμενους να αντλήσουν συμπεράσματα όσον αφορά την ποιότητα των προϊόντων ενίσχυσε ακόμη περισσότερο τις ανησυχίες που υπήρχαν και οδήγησε σε περαιτέρω μείωση της κατανάλωσης. Ειδικά στην περίπτωση ενός τόσο ευαίσθητου προϊόντος, όπως το κρέας, καθίσταται σαφές ότι η έννοια «ποιότητα» πρέπει να διευρυνθεί για να συμπεριλάβει ορισμένα αναγνωριστικά στοιχεία. Σε τελευταία ανάλυση, οι ευρωπαίοι καταναλωτές πρέπει να γνωρίζουν τι αγοράζουν.

1.1.2. Αυτό που έχει ιδιαίτερη σημασία είναι να υπάρξει μια ταχεία και κυρίως σαφής ρύθμιση του θέματος της αναγνώρισης του κρέατος και των παράγωγων προϊόντων του, ώστε να μην ακούγονται κατηγορίες περί γενικής αποτυχίας της ΚΓΠ της ΕΕ. Αν δεν υπάρξει ανταπόκριση στις επιθυμίες που αφορούν την ασφάλεια των προϊόντων, θα τεθεί υπό αμφισβήτηση το σύνολο των μέτρων που έχουν ληφθεί στον τομέα των βοοειδών.

1.1.2.1. Οι εκτροφείς βοοειδών στην ΕΕ παράγουν σύμφωνα με τις υψηλότερες παγκοσμίως προδιαγραφές όσον αφορά τη φυσικότητα της μεθόδου και την ποιότητα του κρέατος. Το γεγονός αυτό πρέπει να μπορεί να διαπιστωθεί με την καθιέρωση ενός σαφούς και ελεγχόμενου συστήματος αναγνώρισης του βόειου κρέατος.

1.1.2.2. Εκτός από τη συγκεκριμένη περίπτωση, με την κατάρτιση ενός νέου συστήματος αναγνώρισης πρέπει να καλυφθεί και ένα πλήθος άλλων απαιτήσεων που αφορούν την ασφάλεια των προϊόντων. Εξάλλου θα πρέπει να ληφθεί υπόψη ότι σε κάθε κράτος μέλος υφίστανται εντελώς διαφορετικές παραδόσεις και μορφές εμπορίου και πώλησης του βοείου κρέατος.

1.1.3. Για την αναγνώριση ειδών διατροφής έχουν τεθεί ήδη σε ισχύ διάφοροι κανονισμοί της ΕΕ, οι οποίοι όμως δεν έχουν χρησιμοποιηθεί παρά μόνο σε λίγες περιπτώσεις και με ανεπαρκή τρόπο κατά τη διάθεση κρέατος στην αγορά. Προφανώς, η απαιτούμενη πρόοδος μπορεί να σημειωθεί μόνο εφόσον εκδοθούν κανονισμοί που θα επιβάλουν ένα βασικό σύστημα διακρίωσης του βόειου κρέατος.

1.1.4. Κατά την άποψη της ΟΚΕ, η στάση της Επιτροπής δεν είναι συνεκτική. Ενώ όσον αφορά την αναγνώριση και τη δυνατότητα ελέγχου της προέλευσης ζώντων ζώων επιβλήθηκαν ριζικές τροποποιήσεις, η αναγνώριση κρέατος δεν είναι υποχρεωτική αλλά έχει εθελούσιο χαρακτήρα. Η αιτιολογία της κατάστασης αυτής δεν είναι επαρκής. Υπάρχουν φόβοι ότι, κατ' αυτόν τον τρόπο δεν πρόκειται να υλοποιηθεί - ο κατά τα άλλα απολύτως θεμιτός - στόχος που έχει τεθεί.

1.1.5. Η ΟΚΕ κρίνει ότι υπάρχουν και άλλοι λόγοι που επιβάλλουν την καθιέρωση ενός ολοκληρωμένου συστήματος αναγνώρισης των βοοειδών και του βοείου κρέατος. Στην ευρωπαϊκή αγορά βοείου κρέατος επικρατεί εδώ και μερικά χρόνια μια κατάσταση επισφαλούς ισορροπίας: Η κατανάλωση βοείου κρέατος, που αποτελεί ενδεικτική παράμετρο της μακροπρόθεσμης λειτουργίας της αγοράς, μειώνεται από χρόνια. Σύμφωνα με το ρυθμό αναπαραγωγής των βοοειδών, πρέπει να αναμένεται αύξηση της παραγωγής το 1996 και τα επόμενα χρόνια.

1.1.6. Οι στα πλαίσια του Γύρου της Ουρουγουάης της ΓΣΔΕ αναληφθείσες υποχρεώσεις επιβάλλουν τη μείωση των ενισχύσεων, όπως των επιδοτούμενων εξαγόμενων ποσοτήτων, και περιορίζουν τις δυνατότητες επηρεασμού της αγοράς. Οι διμερείς και μονομερείς υποχρεώσεις που έχει αναλάβει η ΕΕ όσον αφορά την εισαγωγή ζώντων βοοειδών (ελαφρείς και υπέρβαρεις μόσχοι, βοοειδή επίλεκτων φυλών) και βοείου κρέατος (βόειο κρέας υψηλής ποιότητας, και βόειο που χρησιμοποιείται για επεξεργασία) συνιστούν σημαντικά εμπόδια για τις εμπορικές συναλλαγές της και καθιστούν δυσχερέστερη την αντιμετώπιση των προβλημάτων που υφίστανται στην αγορά βοοειδών για την ΕΕ.

Το πρόβλημα αυτό προσέλαβε δραματικές διαστάσεις με την εμφάνιση της σφογκώδους εγκεφαλοπάθειας των βοοειδών, γεγονός για το οποίο δεν ευθύνονται ούτε οι εκτροφείς, ούτε η αγορά.

1.1.7. Σε αντίθεση με άλλες περιπτώσεις όπου είχε προκύψει κρίση εμπιστοσύνης και κατανάλωσης στην αγορά κρέατος, βάσει διαφόρων προγνώσεων που στηρίζονται στην πολυπλοκότητα του προβλήματος που προέκυψε με την ΣΕΒ, και του γεγονότος ότι δεν έχει διερευνυθεί επαρκώς η μεταδοτικότητα της ασθένειας αυτής στους ανθρώπους καθώς και της αρνητικής εικόνας που εξακολουθεί να προβάλλεται από τα μέσα μαζικής ενημέρωσης, υπάρχουν φόβοι ότι μεσοπρόθεσμα, αν δε ληφθούν αποτελεσματικά μέτρα, η κατανάλωση βοείου κρέατος θα μειωθεί σε ποσοστό έως και 15 % της μέχρι τούδε κανονικής κατανάλωσης.

1.1.8. Η αποκατάσταση της κατανάλωσης βοείου κρέατος μπορεί να επιτευχθεί μόνο με μια δέσμη μέτρων που είναι:

η συνεκτική εξάλειψη των αιτιών της ΣΕΒ 7

η απόσυρση από την αγορά όλων των ζώων που ενδέχεται να είναι φορείς της ασθένειας 7

η συνέχιση και η διεύρυνση των ερευνητικών προγραμμάτων που εκτελούνται 7

η ταχεία βελτίωση του συστήματος αναγνώρισης των βοοειδών και του βοείου κρέατος και η συνεπής εφαρμογή του με:

- η αναγνώριση όλων των ζώων,

- η εξασφάλιση της δυνατότητας ελέγχου της προέλευσης των ζώων που διατίθενται στο εμπόριο,

- η καθιέρωση ασφαλέστερων συστημάτων σήμανσης του βοείου κρέατος στα καταστήματα ειδών διατροφής.

1.1.9. Συνεπώς, η ΟΚΕ επικροτεί κατ' αρχήν τις προσπάθειες της Επιτροπής, η οποία υπέβαλε δύο προτάσεις κανονισμού με στόχο την ταχεία ανεύρεση μιας κοινής ευρωπαϊκής βάσης για τη βελτίωση του συστήματος αναγνώρισης των βοοειδών και τη σήμανση του βοείου κρέατος και των παράγωγων προϊόντων του.

1.2. Οι αδιαμφισβήτητοι στόχοι

1.2.1. Στις συνεδριάσεις που πραγματοποίησε τον Απρίλιο και το Σεπτέμβριο του 1996, το Συμβούλιο των Υπουργών Γεωργίας τάχθηκε υπέρ της βελτίωσης του συστήματος αναγνώρισης των βοοειδών και του βοείου κρέατος.

1.2.2. Η Ομοσπονδία Ευρωπαϊκών Συνδικάτων, στη γνωμοδότηση που εξέδωσε στις 7 Ιουνίου 1996, εξέτασε διεξοδικώς το πρόβλημα της ΣΕΒ και ζήτησε να ληφθεί μια σειρά μέτρων, αποδίδοντας ιδιαίτερη σημασία στην αποκατάσταση της καταναλωτικής εμπιστοσύνης.

1.2.3. Στη γνωμοδότηση που εκπόνησε για την κρίση της σπογγώδους εγκεφαλοπάθειας των βοοειδών: Οι περαιτέρω συνέπειες για την Ευρωπαϊκή Ένωση (), η ΟΚΕ ζήτησε την καθιέρωση μιας «ταυτότητας ζώου» στην οποία θα αναφέρονται λεπτομερείς και σαφείς πληροφορίες προς τους καταναλωτές. Σύμφωνα με τη γνώμη της ΟΚΕ, στο πλαίσιο αυτό συγκαταλέγεται και η λήψη μέτρων από τις οργανώσεις των παραγωγών για την προαγωγή της διάθεσης κρέατος που έχει αναγνωριστεί με τον ενδεδειγμένο τρόπο και φέρει τη δέουσα σήμανση, ώστε να παρέχονται οι απαραίτητες πληροφορίες ως προς την ποιότητα, την προέλευση και την εμπορική αξία των προϊόντων αυτών.

2. Πρόταση κανονισμού του Συμβουλίου για τη θέσπιση συστήματος ταυτοποίησης και καταχώρησης των βοοειδών

2.1. Εισαγωγικές παρατηρήσεις

2.1.1. Η θέσπιση περισσότερο ενιαίων κανόνων για την αναγνώριση των βοοειδών πρέπει, κατ' αρχήν, να υποστηριχθεί. Είναι αναμφισβήτητο ότι η θέσπιση ενός ολοκληρωμένου συστήματος πρέπει να αρχίσει με την εξασφάλιση της δυνατότητας αναγνώρισης των ζώντων ζώων. Παράλληλα όμως, πρέπει να ληφθεί υπόψη η ευχρηστία των συστημάτων στα κράτη μέλη ή και τα ήδη εφαρμοζόμενα συστήματα αναγνώρισης. Προκειμένου να εξασφαλιστεί εκ των προτέρων η αποδοχή του συστήματος, πρέπει να αποφευχθεί η υπερβολική επιβάρυνση των κτηνοτρόφων και της αγοράς.

2.1.2. Για την απλοποίηση του εμπορίου ζώντων ζώων τόσο στην ενιαία αγορά, όσο και με τρίτες χώρες πρέπει να θεωρηθεί απαραίτητη η περαιτέρω ενοποίηση και η βελτίωση των συνοδευτικών εγγράφων και πέραν των διατάξεων της οδηγίας 92/102/ΕΟΚ.

2.1.3. Πρέπει όμως να γίνει μια διάκριση μεταξύ:

- των βελτιώσεων πουν υποστηρίζονται από την ΟΚΕ όσον αφορά την καταχώρηση ζώντων ζώων και την αναγνώριση βοείου κρέατος που είναι απαραίτητες για τη μόνιμη αποκατάσταση της καταναλωτικής εμπιστοσύνης και για την καλύτερη εποπτεία των ασθενειών των ζώων,

- και της άσκοπης αύξησης της γραφειοκρατίας και της καθιέρωσης αυστηρότερων προληπτικών μέτρων, στα πλαίσια του ολοκληρωμένου συστήματος διαχείρισης και ελέγχου, τα οποία δεν εξυπηρετούν κατά κανένα τρόπο την αναγνώριση κρεάτων.

2.2. Ειδικές παρατηρήσεις

2.2.1. Η ΟΚΕ επικροτεί την υποβληθείσα πρόταση κανονισμού. Παρατηρεί σχετικά ότι με τον εν λόγω κανονισμό εισάγεται μια ουσιώδης καινοτομίας για την αναγνώριση και καταχώρηση των ζώων στις γεωργικές εκμεταλλεύσεις, η οποία συνδέεται με τις υφιστάμενες διατάξεις της οδηγίας 92/102/ΕΟΚ. Εξάλλου, φαίνεται ότι κατ'αυτόν τον τρόπο εξασφαλίζεται η ταχεία εφαρμογή των προτεινόμενων διατάξεων.

2.2.2. Δεδομένου ότι ο ισχύων κανονισμός συνιστά ουσιαστικό στοιχείο του ολοκληρωμένου συστήματος διαχείρισης και ελέγχου, το χρονοδιάγραμμα για την εφαρμογή νέων μέτρων πρέπει να προσδιοριστεί κατά τέτοιο τρόπο ώστε να προσφέρεται στα κράτη μέλη η δυνατότητα να εφαρμόσουν χωρίς δυσκολίες τα μέτρα αυτά. Το προβλεπόμενο σύστημα πρέπει να μπορεί να εφαρμοστεί με απλό τρόπο από τις γεωργικές εκμεταλλεύσεις και να μην οδηγεί σε σημαντική αύξηση του κόστους ανά ζώο.

2.2.3. Η ΟΚΕ συνιστά να χρησιμοποιηθούν στον προτεινόμενο κανονισμό οι όροι που χρησιμοποιούνται στην οδηγία 92/102/ΕΟΚ.

2.2.4. Για λόγους που αφορούν την ασφαλή και διαρκή αναγνώριση των ζώων, η εφαρμογή ενός συστήματος «διπλών αναγνωριστικών ενωτίων» κρίνεται ορθή. Η μεταβατική φάση θα πρέπει να προβλεφθεί κατά τέτοιο τρόπο, ώστε η υποχρέωση της τοποθέτησης διπλών ενωτίων να αρχίσει να ισχύει για τα ζώα που θα γεννηθούν μετά τη θέση σε ισχύ του παρόντος κανονισμού.

2.2.5. Από το άρθρο 3 δεν προκύπτει σαφώς ποιοί άλλοι ενδιαφερόμενοι - εκτός της Επιτροπής και των αρμόδιων αρχών - θα πρέπει να έχουν πρόσβαση στις πληροφορίες του συστήματος. Αν πρόκειται να αποκατασταθεί η εμπιστοσύνη των καταναλωτών, οι οργανώσεις των τελευταίων, τις οποίες εμπιστεύονται, πρέπει να διαθέτουν την ευκαιρία (χωρίς να απειλείται η προστασία των δεδομένων) να εξετάζουν τις πληροφορίες που αποθηκεύονται στο σύστημα. Ο όρος «ιδιαίτερο συμφέρον» δεν πρέπει να χρησιμοποιείται για να παρεμποδίζονται οι οργανώσεις των καταναλωτών.

2.2.6. Η καθιέρωση μιας υποχρεωτικής ταυτότητας για όλα τα ζώα και η δημιουργία τραπεζών δεδομένων, που προβλέπονται στο άρθρο 3, θα διευκολύνουν σημαντικά την αναγνώριση των ζώων.

2.2.6.1. Πρέπει να εξασφαλιστεί η δυνατότητα αναγνώρισης ενός ζώου ανά πάσα στιγμή. Ωστόσο, σε σχέση με το άρθρο 5, σημείο 3 του κανονισμού, η ΟΚΕ δεν πιστεύει ότι είναι αναγκαίο

- να δηλώνεται αμέσως στην κεντρική τράπεζα δεδομένων κάθε «μετακίνηση» ζώου και να καταχωρείται σ' αυτήν κατάλογος με όλες τις μετακινήσεις ενός ζώου από την εκμετάλλευση στην οποία γεννήθηκε 7

- να αναγράφονται διαρκώς στο διαβατήριο των ζώων όλα αυτά τα δεδομένα.

Για το λόγο αυτό, θα πρέπει να εξεταστεί κατά πόσον ο στόχος που έχει τεθεί θα μπορούσε να υλοποιηθεί με την παράλληλη μείωση της γραφειοκρατικής επιβάρυνσης, με την καθιέρωση ενός συστήματος με βάση το οποίο, οι μετακινήσεις ενός ζώου από τη γέννησή του θα αναγράφονται μόνο στο διαβατήριό του, και η καταχώρησή του στην κεντρική τράπεζα δεδομένων θα ακολουθεί της σφαγής ή της μεταφοράς του σε άλλο κράτος μέλος ή σε τρίτη χώρα.

2.2.7. Για τη λειτουργία του συστήματος αυτού πρέπει να επαρκεί η αναγνώριση ενός ζώου εντός 30 ημερών από τη γέννησή του ή, αντιστοίχως, από τη διάθεσή του στην αγορά.

2.2.8. Η προβλεπόμενη στο άρθρο 6 έκδοση ταυτότητας βοοειδών από τις αρμόδιες αρχές εντός διαστήματος 7 ημερών από τη στιγμή που ένας εκτροφέας δηλώσει τη γέννηση ενός ζώου θα προσκρούσει σε πρακτικές δυσκολίες, επειδή πολλοί μόσχοι διατίθενται στην αγορά πρις την πάροδο της προθεσμίας αυτής.

Η «ενεργοποίηση» της ταυτότητας πρέπει να μπορεί να γίνεται και από τους εκτροφείς, υπό την επίβλεψη των αρμόδιων αρχών. Οι προθεσμίες που προβλέπονται στο άρθρο 7 για την αναφορά έκτακτων προβλημάτων στις αρμόδιες αρχές πρέπει να οριστούν με τέτοιο τρόπο ώστε να είναι δυνατή η τήρησή τους στην πράξη.

3. Κανονισμός σχετικά με τη σήμανση του βοείου κρέατος και των προϊόντων με βάση το βόειο κρέας

3.1. Εισαγωγή

3.1.1. Η ΟΚΕ επικροτεί κατ' αρχήν την εξεταζόμενη πρόταση κανονισμού Κανονισμός σχετικά με τη σήμανση του βοείου κρέατος και των προϊόντων με βάση το βόειο κρέας. Οι καταναλωτές επιθυμούν σε ολοένα και περισσότερες περιπτώσεις να ενημερώνονται όχι μόνο σχετικά με την προέλευση, αλλά και σχετικά με τη μέθοδο εκτροφής και την τροφή των ζώων καθώς και για άλλα στοιχεία που ενδιαφέρουν από την άποπψη του περιβάλλοντος. Η ΟΚΕ είναι της άποψης ότι κατ' αυτόν τον τρόπο μπορούν να καλυφθούν οι απαιτήσεις πολλών καταναλωτών όσον αφορά την ενημέρωσή τους και να προωθηθεί σημαντικά η αποκατάσταση της εμπιστοσύνης των προς το βόοειο κρέας ευρωπαϊκής προέλευσης.

3.1.2. Κατά την περίοδο κρίσης που επικρατεί σήμερα, έχει αποδειχθεί ότι, σε όλες τις περιπτώσεις που οι καταναλωτές έχουν τη δυνατότητα να εμπιστεύονται ένα προϊόν ως αποτέλεσμα προγραμμάτων για την καθιέρωση ελεγχόμενων συστημάτων αναγνώρισης της προέλευσης, η μείωση της κατανάλωσης ήταν χαμηλότερη απ' ότι σε άλλες αγορές. Επίσης, στις περιπτώσεις όπου υπήρχε από πριν μια ιδιαίτερη σχέση εμπιστοσύνης μεταξύ του καταναλωτή και του κρεοπώλη, η οποία στηριζόταν στην παροχή προσωπικών συμβουλών και εκτενών πληροφοριών για το βόειο κρέας, οι επί του παρόντος απωλεσθέντες πελάτες μπορούν να επανακτηθούν ταχέως.

3.1.3. Η ΟΚΕ διαπιστώνει με έκπληξη και λύπη ότι η Επιτροπή δεν προτείνει την υποχρεωτική αναγνώριση της προέλευσης του βοείου κρέατος. Οι προτάσεις που έχουν ήδη υποβληθεί για την αντιμετώπιση της κρίσης και οι τεχνικές δυνατότητες που υπάρχουν επιτρέπουν την καθιέρωση ενός συστήματος υποχρεωτικής αναγνώρισης της προέλευσης, πράξη η οποία αποτελεί και τη μοναδική λογική συνέχεια των προσπαθειών για τη συνεπή βελτίωση του συστήματος αναγνώρισης και καταγραφής των βοοειδών.

3.1.4. Θα αποτελούσε υπεραπλούστευση των πραγμάτων σε περίπτωση που θα αφήνονταν οι καταναλωτές να καθορίσουν, μέσω της αγοραστικής συμπεριφοράς τους, μέχρι ποιό σημείο θα πρέπει να προχωρήσει το σύστημα αναγνώρισης. Εάν η αναγνώριση έχει εθελούσιο χαρακτήρα, υπάρχει κίνδυνος οι υποχρεώσεις που πρέπει να εκπληρωθούν να αποθαρρύνουν τους παράγοντες της αγοράς από τη συμμετοχή στο σύστημα. Σε περίπτωση που το σύστημα δεν είναι υποχρεωτικό, δεν υπάρχει δυνατότητα να εξασφαλιστεί μακροπρόθεσμα η εμπιστοσύνη των καταναλωτών.

3.1.5. Λόγω της έλλειψης συστημάτων που να επιτρέπουν την αναγνώριση ενός ζώου από τη γέννηση έως τη θανάτωσή του, η σημερινή μέθοδος θα οδηγήσει μάλλον στη μείωση των περιπτώσεις αναφοράς χαρακτηριστικών, όπως είναι η προέλευση, η διατροφή κ.λπ.

3.1.6. Για να αντιμετωπισθεί η παρούσα κατάσταση η ΟΚΕ είναι της γνώμης ότι η εν λόγω πρόταση της Ευρωπαϊκής Επιτροπής θα πρέπει να προσανατολισθεί προς ένα νέο στόχο:

- γενικές υποχρεώσεις για την ταυτοποίηση των σφαγίων,

- όσον αφορά το νωπό βόειο κρέας, διαρκή υποχρεωτική ταυτοποίηση μέχρι τον τελικό καταναλωτή.

3.1.6.1. Αποδίδεται μεγάλη σημασία στην ύπαρξη ενός απλού συστήματος, το οποίο να περιλαμβάνει την επιβολή υποχρεωτικής αναγνώρισης του νωπού βοείου κρέατος, να μην επιφέρει πρόσθετες οικονομικές δαπάνες και να καθιστά δυνατή τη συμμετοχή σ'αυτό όλων των παραγόντων της αγοράς, και ιδίως των κρεοπωλών, χωρίς μεγάλη επιβάρυνση. Επ' αυτού, η ΟΚΕ τάσσεται υπέρ της επιβολής της γενικής υποχρεωτικής ταυτοποίησης των σφαγίων. Κατ'αυτόν τον τρόπο επιτυγχάνεται σημαντική πρόοδος και στην προαιρετική ταυτοποίηση των προϊόντων.

3.1.6.2. Όπως δημιουργήθηκε μια σημαντική βάση για το νωπό βόειο κρέας, έτσι είναι δυνατή η επιβολή υποχρεωτικής ταυτοποίησης χωρίς μεγάλες δυσχέρειες και στην επί τόπου πώληση. Κατά την πώληση μη συσκευασμένου κρέατος και τεμαχίων, η τακτοποίηση θα μπορούσε να είναι διαφορετική απ' αυτή του συσκευασμένου κρέατος, για το οποίο η σήμανση δεν θέτει προβλήματα.

3.1.6.3. Η ΟΚΕ προτείνει να υπάρχει η δυνατότητα προαιρετικής αναγνώρισης και των παρασκευασμάτων με βάση το βόειο κρέας. Καθώς με την υποχρεωτική αναγνώριση των σφαγίων δημιουργούνται οι προϋποθέσεις για την προαιρετική ταυτοποίηση και των παρασκευασμάτων.

3.1.6.4. Για να εμπιστεύονται οι καταναλωτές ένα τέτοιου είδους σύστημα, είναι αναγκαίο να πραγματοποιούνται τουλάχιστον δειγματοληπτικοί έλεγχοι εκ μέρους των αρχών ή άλλων ανεξάρτητων οργάνων ελέγχου.

3.1.6.5. Η ΟΚΕ είναι της γνώμης ότι το νωπό κρέας θα πρέπει να συνοδεύεται από ορισμένες περιορισμένης έκτασης πληροφορίες, προκειμένου να γίνεται αποδεκτό, όπως:

- η χώρα καταγωγής και προέλευσης, καθώς και η ταυτότητα του ζώου,

- η κατηγορία του κρέατος (βοδινό, μοσχαρίσιο κ.λπ.),

- η επιχείρηση σφαγής.

3.1.6.6. Εξάλλου, θα ήταν δυνατή η χρησιμοποίηση περαιτέρω προαιρετικών στοιχείων αναγνώρισης, και επ' αυτού θα μπορούσαν να αναφερθούν όλα τα προγράμματα σήμανσης του κρέατος (ιδιαίτερα προγράμματα περιφερειακής καταγωγής που εγγυώνται τη διατροφή με χορτάρι ή ελεγχόμενης καταγωγής) και περαιτέρω στοιχεία, σύμφωνα με το άρθρο 5 της πρότασης της Επιτροπής.

3.1.7. Πρέπει να διατηρηθεί το ευέλικτο σύστημα αναγνώρισης που επελέγη και που μπορεί να προσαρμόζεται στις ανάγκες των κρατών μελών και που προωθεί την παροχή αντικειμενικών πληροφοριών για το βόειο κρέας. Παράλληλα, πρέπει να διατηρηθεί και το σύστημα και ορισμού προδιαγραφών (ή καλύτερα, το σύστημα χορήγησης αδειών) από τις αρμόδιες εθνικές υπηρεσίες.

3.1.8. Η συμπερίληψη των εισαγωγών από τρίτες χώρες στο σύστημα αποτελεί σημαντική ενέργεια, η οποία κρίνεται ως θετική.

3.2. Επί μέρους παρατηρήσεις

3.2.1. Εχει ιδιαίτερη σημασία να οριστεί ακριβώς η σημασία του όρου «σήμανση». Στο άρθρο 1 περιλαμβάνεται η φράση «... να τοποθετήσει σήμανση στο βόειο κρέας ή στα προϊόντα με βάση το βόειο κρέας κατά τρόπο λεπτομερή στο σημείο πώλησης», ενώ στο άρθρο 2 η έννοια της «σήμανσης» διευρύνεται προφανώς για να συμπεριλάβει και τα «... στοιχεία που παρέχονται στον καταναλωτή στο σημείο πώλησης». Συνιστάται να διασαφηνισθεί ο όρος «σήμανση».

3.2.1.1. Κατά συνέπεια, με βάση την ισχύουσα οδηγία για την επισήμανση τροφίμων (79/112/ΕΟΚ), η ΟΚΕ θεωρεί ότι ο όρος χρησιμοποιείται με την ευρύτερη έννοια. Κατά τη γνώμη της ΟΚΕ, ο όρος «σήμανση» καλύπτει, τη γνωστοποίηση της εμφάνισης ενός προϊόντος στην αγορά, την αναγραφή της τιμής ή, αντιστοίχως, τη σήμανση στον τόπο διάθεσης κατά την έννοια της οδηγίας 84/450/ΕΟΚ σχετικά με την εναρμόνιση των διατάξεων για την παραπλανητική διαφήμιση.

3.2.2. Στο πλαίσιο των διατάξεων περί εφαρμογής, πρέπει να διευκρινιστεί έως ποιό βαθμό πρέπει να διατηρηθούν τα μέτρα που αναφέρονται στο άρθρο 3, σημείο 1, δεύτερη περίπτωση σχετικά με την εξασφάλιση της ακρίβειας των δεδομένων στην περίπτωση του καθορισμού των προδιαγραφών εκ μέρους των αρμόδιων αρχών. Έχει σημασία όπως το σύστημα επισήμανσης εφαρμόζεται με αυστηρότητα χωρίς να προσθέτει στο κόστος. Αντί για την διενέργεια δαπανών μέσω της απαίτησης όπως οι επαγγελματίες καταχωρούν κάθε σύστημα επισήμανσης (πράγμα που θα καθυστερήσει και την παροχή πληροφοριών στους καταναλωτές) οι δαπάνες πρέπει να πραγματοποιούνται για ελέγχους εφαρμογής επιτόπου ώστε να διασφαλισθεί ότι οι επαγγελματίες τηρούν τις υποσχέσεις που έδωσαν.

3.2.3. Θεωρείται οπωσδήποτε απαραίτητος ο έλεγχος των συστημάτων πιστοποίησης της προέλευσης εκ μέρους μιας ειδικής υπηρεσίας που λειτουργεί ανεξάρτητα από το κράτος.

3.2.4. Πέραν των στοιχείων αναγνώρισης που περιλαμβάνονται στο άρθρο αυτό, με την χορήγηση έγκρισης για τη χρησιμοποίηση ορισμένων επισημάνσεων που αντιστοιχούν σε ένα σύνολο των ιδιοτήτων που κατονομάστηκαν.

3.2.5. Οι κυρώσεις που αναφέρονται στο άρθρο 7 (ανάκληση της έγκρισης ή επιβολή πρόσθετων όρων) πρέπει να πλαισιωθούν με αποτελεσματικά μέτρα σε εθνικό επίπεδο και κυρίως όσον αφορά το υποχρεωτικό μέρος της ταυτοποίησης, έτσι ώστε να περιοριστούν οι περιπτώσεις κατάχρησης και εξαπάτησης των καταναλωτών.

Βρυξέλλες, 27 Νοεμβρίου 1996.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ αριθ. C 295 της 7. 10. 1996.